Ashley maak hart oop in brief uit Thaise tronkAshley Oosthuizen het ‘n brief geskryf uit die Thaise tronk waar sy tans aangehou word. (Foto: Facebook / A voice for Ashley Oosthuizen) Ashley Oosthuizen (24) onthou die dag van 8 Oktober 2020 toe haar lewe onherroeplik verander het soos gister: Sy het haar valhelm opgesit, op haar bromponie gespring en na haar werkplek by die Hot in the Biscuit-restaurant in Koh Samui in Thailand gery waar sy ŉ bestuurder was. Dié Suid-Afrikaner sou nooit kon dink dat sy ure later in hegtenis geneem, van internasionale dwelmsmokkelaary aangekla en tot 33 jaar in ŉ Thaise tronk gevonnis gaan word nie. In ŉ brief uit die Nakhon Si Thammarat Sentraal-gevangenis skryf Oosthuizen dat sy inteendeel op pad werk toe gedink het hoe dankbaar sy is om dié pragtige Thaise eiland haar tuiste te kan noem. Die brief is vroeër die week op die Facebook-groep A voice for Ashley Oosthuizen gedeel. “By my aankoms by die klein winkeltjie het ek met voorbereiding vir my dag by die werk begin en ontbyt met ŉ glimlag bedien – heeltemal onbewus van die onheil wat op my wag,” skryf sy. In haar brief vra sy die leser of hy of sy al ooit gewonder het hoe dit sou voel as die lewe soos jy dit ken, skielik van jou af weggeruk word. “Stel jou voor dat jy elke dag soos gewoonlik gaan werk, en dan, sonder die geringste waarskuwing, oorval meer as 12 mans [Thaise polisiebeamptes] jou van alle kante. “Het jy al ooit aan daardie berugte staalboeie gedink? Miskien het jy al gewonder oor hul gewig of die geluid wat dit maak as dié boeie om jou gewrigte geslaan word. Jy vryf angstig oor jou gewrigte en is dan verlig om te voel dat al die beentjies nog in plek is… “Dalk het jy soos ek eerder net vlietende gedagtes oor die onderwerp gehad, omdat jy eerder nie wil dink aan so ŉ afgryslike en ondenkbare ervaring vir jouself nie. Ongeag van hoe min of baie jy daaraan gedink het, vra ek jou, liewe lLeser, om nie so ŉ werklikheid heeltemal uit te sluit nie, want jy weet nooit wat die lewe aan die anderkant van die muur jou sal wys nie.” Ashley Oosthuizen (Foto: Facebook) Hiermee, sê Ashley, wil sy natuurlik nie hê dat mense dieselfde eerstehandse ervaring as sy moet deurmaak nie, maar tog uit haar ervaring moet leer en verstaan waardeur sy gaan. Sy nooi mense nou om met haar in verbinding te tree terwyl sy steeds voortveg om haar onskuld te bewys en weer huis toe te keer. “Kry ŉ blik op my lewe, die lewe van die enigste buitelandse, Westerse vrou in een van Thailand se oudste tronke… “Dit is al langer as twee jaar sedert daardie ongelukkige dag en ek beveg steeds my saak terwyl ek agter tralies leef. Dis nou tyd om myself in verbinding met die buitewêreld te sit, ek is vir te lank stilgemaak.” Briewe is immers een van die enigste maniere hoe Oosthuizen in dié stadium met die buitewêreld kan kommunikeer. “Soms kan ŉ ander perspektief van groot waarde vir ons wees, ongeag van waar ons in ons lewe is … Ek glo, van een menslike hart na ŉ ander, dat ŉ alternatiewe perspektief iets is wat ek beslis kan bied.” Daarmee vra sy mense om aan haar te skryf, kommentaar te lewer en deel te word van die gesprek sodat die regte inligting na buite uitgedra kan word. Dit kan gedoen word deur die Messenger-toepassing op Facebook, wat dan deur Oosthuizen se gesin aan haar oorgedra sal word. Ashley Oosthuizen is in 2020 in Thailand in hegtenis geneem en van internasionale dwelmhandel aangekla. (Foto: Facebook / Ashley Oosthuizen) Sy sal ook terugskryf, soveel as wat haar situasie dit toelaat. Maroela Media het vroeër berig dat Oosthuizen destyds in hegtenis geneem is nadat sy vir die ontvangs van ŉ pakkie geteken het wat by haar werkplek afgelewer is. Hoewel die pakkie nie aan haar geadresseer was nie, is Oosthuizen op die plek in hegtenis geneem, skuldig bevind op aanklag van internasionale dwelmhandel en die doodstraf opgelê. Haar vonnis is op 8 Oktober na lewenslange tronkstraf verander en verlede jaar na 33 jaar verminder. Haar ma, Lynn Blignaut, het verlede jaar na Thailand verhuis sodat sy Oosthuizen soveel as moontlik in die tronk kan besoek en met haar saak bystaan – selfs al kan hulle mekaar net twee keer per week vir 15 minute agter ŉ glasafskorting sien. Dit is nie in dié stadium bekend wanneer Oosthuizen se appèlsaak teen die jongste uitspraak aangehoor sal word nie.